รองนายกรัฐมนตรี หารือด่วนรัฐมนตรีคลัง รัฐมนตรีท่องเที่ยว เตรียมกระตุ้นเศรษฐกิจไตรมาสสุดท้าย
รองนายกรัฐมนตรี หารือด่วนรัฐมนตรีคลัง รัฐมนตรีท่องเที่ยว เตรียมกระตุ้นเศรษฐกิจไตรมาสสุดท้าย นายสมคิด จาตุศรีพิทักษ์ รองนายกรัฐมนตรี ประชุมติดตามการดำเนินงานมาตรการทางเศรษฐกิจร่วมกับนายอุตตม สาวนายน รัฐมนตรีว่าการกระทรวงการคลัง พร้อมด้วย นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา และธนาคารเฉพาะกิจของรัฐ  รองนายกรัฐมนตรี กล่าวว่า เพื่อเป็นการกระตุ้นเศรษฐกิจภายใต้ภาวะความอ่อนไหวของเศรษฐกิจโลก ได้สั่งการให้หน่วยงานที่เกี่ยวข้องเตรียมออกมาตรการเพื่อกระตุ้นเศรษฐกิจในไตรมาสที่ 4 ของปี 2562 โดยเฉพาะในภาคของการท่องเที่ยว ซึ่งตรงกับช่วงของฤดูกาลท่องเที่ยวในประเทศ โดยยืนยันว่าจะมีการต่อยอดโครงการชิมช้อปใช้ระยะที่สอง ซึ่งได้มอบหมายให้กระทรวงการคลังพิจารณาถึงความเป็นไปได้ในรูปแบบที่จะออกมาโดยให้คำนึงถึงการเข้าถึงประชาชนและร้านค้าที่เพิ่มมากขึ้นเพราะมาตรการดังกล่าวได้รับความสนใจและทำให้เกิดการใช้จ่ายเศรษฐกิจสามารถหมุนเวียนได้ทันทีรัฐมนตรีว่าการกระทรวงการคลัง กล่าวว่า ทุกหน่วยงานจะทำงานอย่างบูรณาการเพื่อเป้าหมายเดียวกัน โดยเฉพาะในภาคการท่องเที่ยวที่มีมาตรการออกมาเสริม ชิม ช่อป ใช้ และการดึงธนาคารเฉพาะกิจของรัฐที่มีฐานลูกค้าผู้ประกอบการขนาดย่อมอีกกว่า 100,000 รายที่พร้อมจะเข้าร่วมในโครงการ ให้เกิดความครอบคลุมมากยิ่งขึ้นรัฐมนตรีว่าการกระทรวงการท่องเที่ยวและกีฬา กล่าวว่า หลังจากที่คณะรัฐมนตรีมีมติอนุมัติโครงการด้านการท่องเที่ยวอย่างโครงการ 100 เดียวเที่ยวทั่วไทย ซึ่งจะเน้นในเรื่องของการเดินทางและที่พัก โดยจะเริ่มให้ประชาชนลงทะเบียนในวันที่ 11 เดือน 11 จำนวน 20,000 package และวันที่ 12 เดือน 12 อีก 20,000 package โดยในส่วนของโครงการ เที่ยววันธรรมดาราคาช็อคโลกได้มอบให้การท่องเที่ยวแห่งประเทศไทย(ททท.) หารือกับผู้ประกอบการในการให้ส่วนลดกับประชาชนที่จับจ่ายใช้สอยในวันธรรมดา